Oficiālais Vēstnesis L 334 , 11/12/2002 Lpp. 0001 - 0002



Padomes Kopējā nostāja (2002. gada 10. decembris) par ierobežojošiem pasākumiem pret Somāliju (2002/960/KĀDP) EIROPAS SAVIENĪBAS PADOME, ņemot vērā Līgumu par Eiropas Savienību, un jo īpaši tā 15. pantu, tā kā: (1) 1992. gada 23. janvārī Apvienoto Nāciju Organizācijas Drošības padome pieņēma Rezolūciju 733 (1992), turpmāk "ANODPR 733 (1992)", ar ko nosaka vispārēju un pilnīgu embargo uz ieroču un militārā aprīkojuma piegādi Somālijai (turpmāk "ieroču embargo"). (2) 2001. gada 19. jūnijā Apvienoto Nāciju Organizācijas Drošības padome pieņēma Rezolūciju 1356 (2001), kas pieļauj atsevišķus izņēmumus attiecībā uz ieroču embargo. (3) 2002. gada 22. jūlijā Apvienoto Nāciju Organizācijas Drošības Padome pieņēma Rezolūciju 1425 (2002), kas paplašināja ieroču embargo, aizliedzot sniegt tiešas un netiešas tehniskas konsultācijas, finansiālu un cita veida palīdzību un apmācības, kas saistītas ar militāro darbību. (4) 2002. gada 22. jūlijā Padome apstiprināja savu pastāvīgo atbalstu Starpvaldību attīstības iestādes (SAI) 2000. gada 24. novembra un 2002. gada 11. janvāra rezolūcijām, kas paredz vispārēju pamatu Somālijas izlīguma procesam, un iezīmēja Eiropas Savienības mērķus attiecībā uz Somāliju. (5) 2002. gada 15. oktobrī Kenijā, Eldoretā aizsākās miera un izlīguma process, kam 2002. gada 27. oktobrī sekoja deklarācija par karadarbības pārtraukšanu un Somālijas pušu struktūras un principu pieņemšana kā būtisks solis, kas nodrošinās plašu vienprātības pamatu, ko apsveica Eiropas Savienība. (6) Ir vajadzīga Kopienas rīcība, lai ieviestu atsevišķus pasākumus, IR PIEŅĒMUSI ŠO KOPĒJO NOSTĀJU. 1. pants 1. Ir aizliegta dalībvalstu pilsoņu vai no dalībvalstu teritorijām, neatkarīgi no izcelsmes, veikta ieroču un ar tiem saistīto visa veida materiālu piegāde vai pārdošana Somālijai, ietverot ieročus un munīciju, militāros transportlīdzekļus un aprīkojumu, paramilitāro spēku aprīkojumu un rezerves daļas. 2. Ir aizliegta dalībvalstu pilsoņu vai no dalībvalstu teritorijām veikta tieša vai netieša tehnisko konsultāciju, finanšu un cita veida palīdzības un ar militāro darbību saistītas izglītības sniegšana, ietverot tehnisku izglītību un palīdzību saistībā ar 1. punktā minēto priekšmetu nodrošināšanu, ražošanu, uzturēšanu vai lietošanu. 3. Šā panta 1. un 2. punktu nepiemēro militārajam aprīkojumam, kas nav paredzēts nonāvēšanai, bet kas paredzēts vienīgi humanitārai lietošanai vai lietošanai aizsardzībā, vai materiāliem, kas paredzēti Savienības, Kopienas vai dalībvalstu iestāžu darba uzlabošanas programmām, tostarp drošības jomā, kuras īsteno miera un izlīguma procesa kontekstā, kā iepriekš ir apstiprinājusi Komiteja, kas izveidota ar ANODPR 751 (1992) 11. punktu; tāpat šie punkti neattiecas uz aizsargapģērbu, artilērijas jakām un militārajām ķiverēm, ko uz laiku Apvienoto Nāciju Organizācijas personāls, informācijas līdzekļu un humanitārie un celtniecības darbinieki eksportē uz Somāliju tikai savai personiskajai lietošanai. 2. pants Dalībvalstis informē viena otru un Komisiju par pasākumiem, kas veikti saskaņā ar šo kopējo nostāju, un sniedz viena otrai attiecīgo to rīcībā esošo informāciju saistībā ar šo kopējo nostāju. 3. pants Šī kopējā nostāja stājas spēkā tās pieņemšanas dienā. 4. pants Šo kopējo nostāju publicē Oficiālajā Vēstnesī. Briselē, 2002. gada 10. decembrī Padomes vārdā — priekšsēdētājs P. S. Møller --------------------------------------------------